b"\n_START_ARTICLE_\nKarolinelund\n_START_PARAGRAPH_\nKarolinelund er en bypark og en forhenv\xc3\xa6rende forlystelsespark i \xc3\xb8stkanten af Aalborgs centrum. 11. maj 2012 gen\xc3\xa5bnede den som en bypark drevet og ejet af Aalborg Kommune.\n_START_SECTION_\nEjerforhold\n_START_PARAGRAPH_\nOmr\xc3\xa5det var oprindeligt et sumpet areal, som l\xc3\xa5 op til og nordvest for 'den store ekstercerplads', og var ejet af Aalborg Kommune. Fra 1824 blev arealet stillet til r\xc3\xa5dighed for officerer fra 3. Jydske Infanteriregiment, som med soldater, som havde overst\xc3\xa5et rekruttiden, dr\xc3\xa6nede arealet og etablerede pavillion og kolonihaver._NEWLINE_Fra 1946 var Karolinelund ejet af familien Lind. F\xc3\xb8rst br\xc3\xb8drene Volmer og Carl Lind, der etablerede forlystelsesparken, og siden Franck Bo Lind, der i 2006 solgte til Torben \xe2\x80\x9dTr\xc3\xa6sko\xe2\x80\x9d Pedersen, som ogs\xc3\xa5 ejer bl.a. Cirkusrevyen og flere forlystelser p\xc3\xa5 Dyrehavsbakken nord for K\xc3\xb8benhavn._NEWLINE_Efter kun \xc3\xa9n s\xc3\xa6son solgte Torben \xe2\x80\x9dTr\xc3\xa6sko\xe2\x80\x9d 23. januar 2007 parken til Aalborg Kommune. Angiveligt for kun det halve af, hvad han selv havde betalt \xc3\xa5ret f\xc3\xb8r. Aalborg Kommune etablerede Karolinelund som en bypark \xe2\x80\x93 et gr\xc3\xb8nt og rekreativt omr\xc3\xa5de for byens borgere og turister, og med et bredt udbud af forlystelser, spisesteder og underholdning._NEWLINE_Driften blev varetaget af den daglige ledelse i Aalborg Zoo, ligesom bestyrelsen for Karolinelunds nye erhvervsdrivende fond var den samme som i Aalborg Zoo. De to attraktioner fungererede dog som to selvst\xc3\xa6ndige attraktioner med hver sin identitet og profil._NEWLINE_I 2010 overtog Aalborg Kommune selv driften af parken.\n_START_SECTION_\nHistorie\n_START_PARAGRAPH_\nMens milit\xc3\xa6ret r\xc3\xa5dede over omr\xc3\xa5det, havde byen i 1839 bes\xc3\xb8g af prins Ferdinand og prinsesse Caroline. I den anledning afholdtes 17. juni 1839 et sommerbal i anl\xc3\xa6gget, og i forbindelse hermed navngav prinsessen parken. I perioden herefter blev parken offentligt tilg\xc3\xa6ngelig, og i 1930-erne blev den bl.a. anvendt til 1. maj-fester.\n_START_SECTION_\n\xc3\x85bnings\xc3\xa5ret 1947\n_START_PARAGRAPH_\nTivoli Karolinelund \xc3\xa5bnede f\xc3\xb8rste gang den 20. april 1947. Det skete efter meget debat om placeringen. Br\xc3\xb8drene Volmer og Carl Bo Lind \xc3\xb8nskede at anvende den del af Kildeparken der ligger op mod Aalborghallen, til deres dengang omrejsende tivoli. Skovdalen var ogs\xc3\xa5 p\xc3\xa5 tale, men det var udelukket da kommunens skoler brugte pladsen til idr\xc3\xa6t. Parken ligger p\xc3\xa5 en tidligere milit\xc3\xa6r eksercerplads.\n_START_SECTION_\nK\xc3\xa6r park, mange navne\n_START_PARAGRAPH_\nI en \xc3\xa5rr\xc3\xa6kke fra midt i 1970'erne til 2005 bar Karolinelund navnet Tivoliland, og blev markedsf\xc3\xb8rt som Danmarks dejligste land. Navnet Karolinelund har dog kl\xc3\xa6bet til omr\xc3\xa5det, og da Torben \xe2\x80\x9dTr\xc3\xa6sko\xe2\x80\x9d k\xc3\xb8bte parken i 2005 \xc3\xa6ndrede han navnet til Tivoli Karolinelund. I dag hedder omr\xc3\xa5det igen blot Karolinelund._NEWLINE_Oprindeligt stavedes Karolinelund med C. Carolinelund er nemlig opkaldt efter Prinsesse Caroline (1793-1881), datter af Kong Frederik 6. og Dronning Marie Sophie Frederikke. Prinsesse Caroline blev i 1829 gift med arveprins Ferdinand. Hun var popul\xc3\xa6r og respekteret indenfor milit\xc3\xa6ret._NEWLINE_I 1824 for\xc3\xa6rede Aalborgs bystyre omr\xc3\xa5det til byens officerer som rekreativt omr\xc3\xa5de for dem og deres familier. I l\xc3\xb8bet af 1840erne blev Carolinelund et popul\xc3\xa6rt udflugtssted for alle byens borgere, og fra 1946 s\xc3\xa5 som forlystelsespark.\n_START_SECTION_\nOph\xc3\xb8r af tivolidrift\n_START_PARAGRAPH_\n2010 blev det sidste \xc3\xa5r for Tivoli Karolinelund, fordi Aalborg Kommune ikke l\xc3\xa6ngere ville forts\xc3\xa6tte driften af tivoliet.\n_START_SECTION_\nBypark indviet i 2012\n_START_PARAGRAPH_\nI 2012 gen\xc3\xa5bnede Karolinelund som en bypark. Parken danner i sommerm\xc3\xa5nederne rammen om en r\xc3\xa6kke koncerter kaldet Fredagsrock og arrangeret af Skr\xc3\xa5en. Det er Aalborg Kommunes plan, at en del af parkomr\xc3\xa5det skal frastykkes til andre form\xc3\xa5l. Siden 2013 har en del af omr\xc3\xa5det v\xc3\xa6ret indrettet som byhaver; af dem er der i 2016 ca. 80."